Asia C-272/15

Swiss International Air Lines AG

vastaan

The Secretary of State for Energy and Climate Change

ja

Environment Agency

(Court of Appealin (England & Wales) (Civil Division) esittämä ennakkoratkaisupyyntö)

Ennakkoratkaisupyyntö – Direktiivi 2003/87/EY – Kasvihuonekaasujen päästöoikeuksien kaupan järjestelmä – Velvollisuus palauttaa päästöoikeuksia unionin jäsenvaltioiden ja useimpien kolmansien maiden välisten lentojen osalta – Päätös N:o 377/2013/EU – 1 artikla – Tilapäinen poikkeus – Sveitsissä sijaitseville lentopaikoille saapuvien ja niiltä lähtevien lentojen jättäminen kyseisen poikkeuksen ulkopuolelle – Kolmansien valtioiden välinen erilainen kohtelu – Yhdenvertaista kohtelua koskeva yleinen periaate – Soveltumattomuus

Tiivistelmä – Unionin tuomioistuimen tuomio (neljäs jaosto) 21.12.2016

Ympäristö – Ilman pilaantuminen – Direktiivi 2003/87 – Kasvihuonekaasujen päästöoikeuksien kaupan järjestelmä – Velvollisuus palauttaa päästöoikeuksia unionin jäsenvaltioiden ja useimpien kolmansien maiden välisten lentojen osalta – Tilapäinen poikkeus – Kolmansien valtioiden välinen erilainen kohtelu – Hyväksyttävyys – Yhdenvertaisen kohtelun periaate – Soveltumattomuus

(Euroopan parlamentin ja neuvoston direktiivin 2003/87, sellaisena kuin se on muutettuna direktiivillä 2008/101, 12 artiklan 2 a kohta ja 16 artikla; Euroopan parlamentin ja neuvoston päätöksen N:o 377/2013 1 artikla)

Poikkeamisesta tilapäisesti kasvihuonekaasujen päästöoikeuksien kaupan järjestelmän toteuttamisesta yhteisössä annetusta direktiivistä 2003/87 annetun päätöksen N:o 377/2013 tarkastelussa yhdenvertaisen kohtelun periaatteen kannalta ei ole ilmennyt mitään seikkoja, jotka voisivat vaikuttaa kyseisen päätöksen pätevyyteen, siltä osin kuin tilapäistä poikkeusta, josta kyseisen päätöksen 1 artiklassa on säädetty niiden direktiivin 2003/87, sellaisena kuin se on muutettuna direktiivillä 2008/101, 12 artiklan 2 a kohdasta ja 16 artiklasta aiheutuvien vaatimusten osalta, jotka koskevat kasvihuonekaasujen päästöoikeuksien palauttamista vuoden 2012 aikana Euroopan unionin jäsenvaltioiden ja useimpien kolmansien maiden välillä liikennöityjen lentojen osalta, ei sovelleta muun muassa Sveitsissä sijaitseville lentopaikoille saapuviin ja niiltä lähteviin lentoihin.

Päätös N:o 377/2013 kuuluu nimittäin unionin ulkosuhteita koskevan toimivallan puitteissa toteutettuihin toimenpiteisiin. Ulkosuhteita hoidetaan monenlaisilla toimenpiteillä, jotka eivät rajoitu kaikkien kolmansien maiden osalta toteutettaviin toimenpiteisiin ja jotka voivat näin ollen koskea myös yhtä tai useampaa kolmatta maata.

Unionin toimielimillä ja elimillä on ulkosuhteiden hoitamisessa laaja harkintavalta poliittisen päätöksenteon alalla. Ulkosuhteiden hoitaminen edellyttää välttämättä poliittisten valintojen tekemistä, joten unionin on voitava tehdä poliittisia valintojaan ja tehdä tavoittelemiensa päämäärien perusteella ero kolmansien maiden välillä ilman, että sen on kohdeltava kaikkia näitä maita samalla tavalla. Sen, että unionin toimielimet ja elimet käyttävät ulkopolitiikan alaa koskevia oikeuksia, seurauksena voi näin ollen olla se, että jotakin kolmatta maata kohdellaan eri tavalla kuin muita kolmansia maita.

Unionin oikeudessa ei vahvisteta mitään nimenomaista unionin velvollisuutta, jonka mukaan kaikkia kolmansia maita olisi kohdeltava yhdenvertaisesti. Koska kansainväliseen oikeuteen ei sisälly kolmansien maiden välistä yhdenvertaista kohtelua koskevaa yleistä periaatetta, yhdenvertaisen kohtelun periaatteen soveltaminen kolmansiin maihin rajoittaisi yksipuolisesti unionin toimintamahdollisuuksia kansainvälisellä tasolla. Ei näin ollen voida katsoa, että unioni on voinut tunnustaa tällaisen vaatimuksen vahvistamatta nimenomaisesti perussopimuksissa, että kolmansia maita kohdellaan yhdenvertaisesti.

EUT-sopimukseen ei näin ollen sisälly yleistä periaatetta, joka velvoittaisi unionin ulkosuhteissaan kohtelemaan eri kolmansia maita kaikilta osin yhdenvertaisesti, ja talouden toimijat eivät missään tapauksessa voi perustellusti vedota tällaisen periaatteen olemassaoloon. Päätöksen N:o 377/2013 1 artiklassa käyttöön otettu kolmansien maiden välinen erilainen kohtelu unionin ulkosuhteissa ei näin ollen kuulu yhdenvertaisen kohtelun periaatteen soveltamisalaan.

(ks. 22–26, 35 ja 37 kohta sekä tuomiolauselma)